Diari Oficial de la Generalitat Valenciana


Sumari del DOGV 4966, del 15-03-2005 (2005/2855)

ORDE de 24 de febrer de 2005, de la Conselleria d'Agricultura, Pesca i Alimentació, per la qual es publica l'import global màxim que finança, per al 2005, les ajudes amb finalitat estructural en el sector de la pesca i l'aqüicultura i es modifiquen les seues bases reguladores en vigor.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4966

Data del DOGV
:   15-03-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/2855


Data del document
:   24-02-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * vaixell pesquer
    * suport econòmic
    * flota pesquera
    * indústria pesquera
    * IFOP
    * pescador
    * aqüicultura
    * empresa privada
    * ajuda pública

ORDE de 24 de febrer de 2005, de la Conselleria d'Agricultura, Pesca i Alimentació, per la qual es publica l'import global màxim que finança, per al 2005, les ajudes amb finalitat estructural en el sector de la pesca i l'aqüicultura i es modifiquen les seues bases reguladores en vigor. [2005/M2855]
  
L'Orde de 15 de setembre de 2000, de la Conselleria d'Agricultura, Pesca i Alimentació, establix les normes d'ajudes amb finalitat estructural en el sector de la pesca i l'aqüicultura.
  
Esta línia d'ajudes disposa d'un pla estratègic aprovat per la Comissió de les Comunitats Europees per mitjà de la Decisió C (2000), de 30 d'octubre de 2000, i modificat per mitjà de la Decisió D (2004), de 23 de desembre de 2004, sobre l'aprovació de l'ajuda estructural comunitària per al programa operatiu IFOP.
  
L'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell, exigix que en les bases reguladores de la concessió de subvencions s'indiquen la línia o línies de subvencions que les financen i l'import global màxim destinat a estes. Estes qüestions depenen de la llei anual de pressupostos, en estos moments la Llei 14/2004, de 29 de desembre, de Pressupostos de la Generalitat Valenciana per a l'exercici 2005 (DOGV núm. 4.915, de 31.12.2004).
  
Per això, vista la proposta del director general de Pesca, en l'exercici de les funcions que tinc atribuïdes,
  
ORDENE
  
Article 1
  
Les subvencions regulades en les disposicions de la Conselleria d'Agricultura, Pesca i Alimentació, esmentades en este article i gestionades per la Direcció General de Pesca, es concediran, en l'exercici 2005, a càrrec de les línies de subvenció i pels import globals màxims que s'assenyalen, d'acord amb la Llei 14/2004, de 29 de desembre, de Pressupostos de la Generalitat Valenciana per a l'exercici 2005 (DOGV núm. 4.915, de 31.12.2004).
  
La data límit per a presentació de sol·licituds d'ajuda figura en la base reguladora corresponent.
  
Línia T4717000. Intervencions amb finalitat estructural en el sector de la pesca per a despeses corrents.
  
Orde de 15 de setembre de 2000, per la qual s'establixen normes d'ajudes amb finalitat estructural en el sector de la pesca i l'aqüicultura (DOGV núm. 3.846, de 28.09.2000).
  
Import global màxim: 665.000,00 euros.
  
Esta línia d'ajudes es troba cofinançada amb fons finalistes procedents de la Comunitat Europea a través de l'Instrument de Finançament d'Orientació de la Pesca i del Ministeri d'Agricultura, Pesca i Alimentació. La seua distribució és la següent:
  
- Instrument Financer d'Orientació de la Pesca: 498.740,00 euros.
  
- Ministeri d'Agricultura, Pesca i Alimentació: 83.130,00 euros.
  
- Generalitat Valenciana: 83.130,00 euros.
  
Línia T3115000. Modernització i adaptació del sector pesquer.
  
Orde de 15 de setembre de 2000, per la qual s'establixen normes d'ajudes amb finalitat estructural en el sector de la pesca i l'aqüicultura (DOGV núm. 3.846, de 28.09.2000) i Orde de 2 de juny de 2003, per la qual s'indiquen determinats requisits i condicions que afecten la mesura d'ajudes a l'aqüicultura (DOGV núm. 4.517, de 09.06.2003).
  
Import global màxim: 4.573.950,40 euros.
  
a) Modernització de la flota pesquera: 600.000,00 euros.
  
b) Equipaments portuaris, estructures de comercialització dels productes de la pesca, paralització definitiva dels vaixells pesquers i aqüicultura marina: 3.973.950,40 euros.
  
Esta línia d'ajudes es troba cofinançada amb fons finalistes procedents de la Comunitat Europea, a través de l'Instrument de Finançament d'Orientació de la Pesca i del Ministeri d'Agricultura, Pesca i Alimentació. La seua distribució és la següent:
  
a) Modernització de la flota pesquera:
  
- Instrument Financer d'Orientació de la Pesca: 460.980,00 euros.
  
- Ministeri d'Agricultura, Pesca i Alimentació: 69.510,00 euros.
  
- Generalitat Valenciana: 69.510,00 euros.
  
b) Equipaments portuaris, estructures de comercialització dels productes de la pesca, paralització definitiva dels vaixells pesquers i aqüicultura marina:
  
- Instrument Financer d'Orientació de la Pesca: 3.053.182,78 euros.
  
- Ministeri d'Agricultura, Pesca i Alimentació: 460.383,81 euros.
  
- Generalitat Valenciana: 460.383,81 euros.
  
Article 2
  
Es modifica l'Orde de 15 de setembre de 2000, de la Conselleria d'Agricultura, Pesca i Alimentació, per la qual s'establixen ajudes amb finalitat estructural en el sector de la pesca i l'aqüicultura.
  
U. S'afig un apartat al paràgraf primer de l'article 6:
  
e) Quan l'import de la despesa subvencionable supere la quantia de 30.000 euros, en el supòsit de cost per execució d'obra, o de 12.000 euros, en el supòsit de subministrament de béns d'equip o prestació de servicis per empreses de consultoria o assistència tècnica, s'hauran d'aportar tres ofertes de diferents proveïdors, que hauran de ser anteriors a la contracció del compromís per a la prestació del servici o l'entrega del bé, llevat que, per les especials característiques de les despeses subvencionables, no existisca en el mercat un nombre suficient d'entitats que el subministren o presten, o llevat que la despesa s'haja realitzat amb anterioritat a la sol·licitud de la subvenció. L'elecció entre les ofertes presentades es realitzarà segons els criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.
  
Dos. Es modifica el paràgraf segon de l'article 8, que quedarà amb la redacció següent:
  
«a) En la línia d'ajuda econòmica ?Intervencions amb finalitat estructural en el sector de la pesca per a gastos corrents?, tindran prioritat a l'hora d'aprovació de les ajudes, les accions que a continuació es mencionen, amb el següent orde de prioritat:
  
1r Primes individuals de les mesures socioeconòmiques.
  
2n Accions de professionals.
  
3r Assistència tècnica.
  
b) En la línia ?Modernització i adaptació del sector pesquer?, tindran prioritat a l'hora d'aprovació de les ajudes, les accions que es mencionen a continuació, amb el següent orde de prioritat:
  
1r. Paralització definitiva de vaixells de més de 30 anys d'edat.
  
2n. Modernització de vaixells, d'acord amb els següents subcriteris prioritzats:
  
1r equips de seguretat i salvament,
  
2n equips electrònics i de tractament de captures,
  
3r dispositius elevadors i condicionament intern,
  
4t reguladors de carburant i línies d'eixos propulsors.
  
3r. Equipament de ports pesquers i comercialització dins dels ports pesquers, d'acord amb els següents subcriteris prioritzats:
  
1r inversions d'entitats públiques, confraries de pescadors o organitzacions de productors pesquers,
  
2n inversions amb participació financera de beneficiaris privats
  
4t. Aqüicultura marina.
  
c) No es concediran ajudes a les modernitzacions de vaixells que es referisquen a la capacitat en termes d'arqueig o potència, tant si s'incrementen estes com si no s'incrementen.
  
d) D'acord amb els criteris establits, la comissió avaluadora seleccionarà en primer lloc aquelles propostes els expedients de les quals en la data de tancament de la convocatòria tinguen la documentació completa i, en cas d'inversions, disposen de les autoritzacions necessàries per a la seua realització.-
  
Tres. Es modifica el primer paràgraf de l'article 9, que queda amb la redacció següent:
  
«Article 9.
  
Els servicis territorials de la Conselleria d'Agricultura, Pesca i Alimentació, a la vista de les sol·licituds i de la documentació aportada, i efectuades les comprovacions necessàries en cada cas, elevaran un informe-proposta al director general de Pesca. En cas que no siga acceptada alguna partida pressupostària, els servicis territorials donaran tràmit d'audiència al beneficiari. Per a l'avaluació de les propostes es constituïx un òrgan col·legiat compost pel cap de l'Àrea de Pesca Marítima, el cap del Servici de Pesca Marítima i els caps de secció de Pesca Marítima dels servicis territorials de Castelló, València i Alacant. En cas d'absència, se substituiran estos membres pels tècnics de Pesca Marítima adscrits a la Conselleria d'Agricultura, Pesca i Alimentació que designe el director general de Pesca. Esta comissió elevarà una proposta de concessió al director general de Pesca.»
  
Quatre. Es modifica el paràgraf segon de l'article 10, que quedarà redactat de la manera següent:
  
«El termini de justificació del compliment de la finalitat per a la qual es va concedir l'ajuda serà de 30 dies hàbils, comptats a partir de l'endemà de la finalització de l'acció i, en tot cas, dins de l'exercici pressupostari en què s'haja concedit l'ajuda. En el supòsit de subvencions plurianuals, es justificarà en cada any o exercici pressupostari per l'import de l'anualitat corresponent.»
  
Quint. Es dóna una nova redacció a la disposició addicional sexta:
  
«Es faculten els directors territorials de la Conselleria d'Agricultura, Pesca i Alimentació per a la resolució dels casos d'inadmissió, desistiment i renúncia de les sol·licituds d'autorització o d'ajudes a què es referix la present orde.»
  
Sext. Es dóna una nova redacció al paràgraf primer de la disposició addicional segona, que quedarà redactat de la manera següent:
  
«S'establix un termini de 6 mesos per a notificar la resolució de les sol·licituds, comptats a partir de la data de la finalització de la convocatòria d'ajudes, les quals s'entendran desestimades si, transcorregut este termini, no s'ha notificat la corresponent resolució.»
  
Sèptim: S'afig una disposició addicional:
  
«Novena.
  
La presentació de les tres ofertes no serà necessària en cas de la mesura de paralització definitiva de vaixells pesquers.»
  
Sèptim. S'afig una disposició transitòria:
  
«La presentació de les tres ofertes a què es referix l'article 6 per a l'any 2005, es realitzarà en el moment de la justificació de la inversió.»
  
DisposiciÓ final
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 24 de febrer de 2005
  
El conseller d'Agricultura, Pesca i Alimentació,